Республикаын олысьяс вермасны асьныс видзöдны, кыдзи веськöдлысь компанияяс заявкаяс серти сетöны налöн керкаясö шоныд.

Татшöм кывкöртöд вöчис Коми Республикаса архитектура, стрöитчöм да коммунальнöй овмöс кузя министр Николай Смышляев, юöртö министерстволöн пресс-служба.

Коми Республикаса Юралысьлöн Йöзöс примитанiнö гражданасянь воöм шыöдчöмъясын бöръя вежонын медся тшöкыда юасисны шоныд сетöм йылысь. Медся унаöн шыöдчисны Сыктывкарсянь. Тöв кежлö карса коммунальнöй службаяслöн дасьлун йылысь нуöдiсны «веськыд линия» Йöзöс примитанiнлöн сыктывкарса филиалын.

Республикаса юркарын заводитiсны сетны шоныдсö 2010 вося кöч тöлысь 3 лунсянь. Та дырйи Сыктывкарса администрациялöн шуöмöн шоныд энергияöн могмöдысьяслы вöзйöма сетны энергиясö оланiн фондö да социально-культурнöй объектъясö, а оланiн фонд могмöдысь организацияяслы сетны шоныд.

2010 вося кöч тöлысь 7 лун вылö шоныдсö заводитiсны сетны республикаса 18 муниципальнöй юкöнын (на пиысь «Луздор» МР МЮ-ын да «Удора» МР МЮ-ын шоныдöн могмöдöма сöмын социальнöй объектъяс). Койгорт да Кöрткерöс районъясын шоныд сетны заводитöм йылысь решение абу на примитöма. «Воркута» КК МЮ-ын, «Усинск» КК МЮ-ын, «Чилимдiн» МР МЮ-ын, «Кулöмдiн» МР МЮ-ын могмöдöма шоныдöн став социальнöй объектсö да оланiн фондсö.